1. ΒΑΣΙΛΙΚΟΝ ΔΙΑΤΑΓΜΑ της 31 Δεκ. 1948/ 10 Ιαν. 1949 Περί εισαγωγής εις την Δωδεκάνησον της περί διοικήσεως, διαχειρίσεως και προστασίας των Δημοσίων Κτημάτων νομοθεσίας. Έχοντες υπ' όψιν: α)το άρθρον μόνον του ΛΔ' Ψηφίσματος της Δ' Αναθεωρητικής Βουλής των Ελλήνων, β)το άρθρ. 1 του υπ' αριθ. 655/1948 Ν.Δ/τος περί τρόπου εισαγωγής εις την Δωδεκάνησον φορ/κών κλπ. νόμων αρμοδιότητος του Υπουργείου Οικονομικών και διαχειρίσεως των περιουσιακών στοιχείων του Ελληνικού Δημοσίου κλπ. και γ)την υπ' αριθ. 665/1948 γνωμάτευσιν του Συμβουλίου Επικρατείας, προτάσει του Προέδρου του Υπουργικού Συμβουλίου και των Υπουργών επί της Δικαιοσύνης και επί των Οικονομικών, αποφασίζομεν και διατάσσομεν: Άρθρ.1.-Από της δημοσιεύσεως του παρόντος Δ/τος εις την Εφημερίδα της Κυβερνήσεως επεκτείνεται και εις την περιφέρειαν της Δωδεκανήσου η ισχύς των περί διοικήσεως, διαχειρίσεως και προστασίας των δημοσίων κτημάτων Νόμων και Δ/των. Άρθρ.2.-Αι διατάξεις αι αφορώσαι εις την διοίκησιν, διαχείρισιν και προστασίαν των δημοσίων κτημάτων αι περιεχόμεναι εις τας κάτωθι προκηρύξεις και αποφάσεις του τέως Στρατιωτικού Διοικητού Δωδεκανήσου, εξακολουθούσι διατηρούμενοι εν ισχύϊ: α)Η υπ' αριθ. 12020/1947 απόφασις "περί συστάσεως Κτηματικών Γραφείων Δωδεκανήσου". β)Αι περιπτώσεις β' και γ' της παρ. 4 του άρθρ. 3 της υπ' αριθ. 15850/1947 αποφάσεως "περί τρόπου ενεργείας προμηθειών, έργων, εργασιών, εκμισθώσεως ακινήτων, εκποιήσεως αχρήστου ή πλεονάζοντος υλικού πάσης φύσεως εν τη περιφερεία της Στρατιωτικής Διοικήσεως Δωδεκανήσου". γ)Εκ των δια του άρθρ. 2 της υπ' αριθ. 32056/1947 αποφάσεως "περί τροποποιήσεως της υπ' αριθ. 15850/1947 αποφάσεως "περί τρόπου ενεργείας προμηθειών κλπ. "προστεθεισών εις το τέλος του άρθρ. 3 της υπ' αριθ. 15850/1947 αποφάσεως ταύτης διατάξεων, διατηρείται εν ισχύϊ μόνον η αφορώσα την άνευ δημοπρασίας εκμίσθωσιν προς τους κατόχους αυτών ακινήτων, ων η ετησία πρόσοδος ουδέποτε υπερέβη κατά το παρελθόν τας  25.000 δραχμάς, εκ δε του άρθρ. 3 της υπ' αριθ. 32056/1947 αποφάσεως διατηρείται εν ισχύϊ η περίπτωσις της άνευ δημοπρασίας εκμισθώσεως ακινήτων εις αναξιοπαθούντας Δωδεκανησίους και Εθνικώς δράσαντας, ως και το τελευταίον εδάφιον του άρθρου τούτου περί γενομένων μισθώσεων άνευ προχείρου διαγωνισμού. δ)Η υπ' αριθ. 100/1947 προκήρυξις "περί εξαγοράς πραγμάτων κλπ. του Δημοσίου, κατεχομένων πάρα τρίτων". ε)Το άρθρ. 10 της υπ' αριθ. 109/1947 προκηρύξεως "περί συμπληρώσεως και τροποποιήσεως των υπ' αριθ. 37 και 100 προκηρύξεων επιβολής εκτάκτου φόρου ωφελείας και εξαγοράς πραγμάτων του Δημοσίου και συστάσεως επιτροπής ανευρέσεως και διαλογής τούτων και αναγκαιούντων τω Δημοσίω'' και ς)Τα άρθρ. 5, 6 και 7 της υπ' αριθ. 111/1947 προκηρύξεως "περί τροποποιήσεως και συμπληρώσεως των υπ' αριθ. 37 και 100 προκηρύξεων". Εις τον αυτόν επί των Οικονομικών Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 